Broers vas wat glo polisiebeampte skietArgieffoto Twee broers, Nkwebe Seatile (24) en Katiso Seatile (23) van Phase 4 in Mangaung, Bloemfontein, het Maandag in die Bloemfonteinse landdroshof verskyn op aanklag van poging tot moord en die besit van ŉ ongelisensieerde vuurwapen. “Die mans is op 29 Junie 2018 in hegtenis geneem ná sers. Moeletsi Mamatele (43), van die polisie in Bloemfontein, by die ChesaNyama-kitskosrestaurant in Phahameng geskiet is,” het kol. Thandi Mbambo, woordvoerder van die polisie, gesê. Drie mans het na bewering die beampte omstreeks 20:00 oorval en tydens die konfrontasie het een van hulle ŉ vuurwapen te voorskyn gebring. “Die beampte is in sy maag geskiet. Hy is na ŉ plaaslike hospitaal geneem en is in ŉ kritieke, maar stabiele toestand.” Die aanvallers het in ŉ groen Toyota Corolla van die toneel gevlug. Mbambo het gesê Mangaung-polisiebeamptes was omstreeks 20:10 op pad na die toneel toe hulle ŉ man met ŉ vuurwapen in Ngalostraat opgemerk het. “Hulle het hom genader en hy het die vuurwapen op die grond gegooi voor hy weggehardloop het. Die beamptes het hom agternagesit en hom in hegtenis geneem. Die beamptes het ook beslag gelê op die vuurwapen en ammunisie.” Kort ná die man se inhegtenisneming is ŉ omvattende ondersoek van stapel gestuur en die man se broer is ook in hegtenis geneem. Beamptes het ook die wegkomvoertuig, die groen Toyota Corolla, gevind. “Die ondersoek duur voort om nog twee verdagtes, insluitend ŉ graad 8-leerling, aan te keer.” Die mans moet op 13 Julie weer in die hof verskyn.